钦定古今图书集成/明伦汇编/氏族典/第464卷 > 《廖用贤尚友录》 > 步骘
## 钦定古今图书集成/明伦汇编/氏族典/第464卷 > 《廖用贤尚友录》 > 步骘

按《吴志步骘传》：“骘字子山，临淮淮阴人。世乱，避难江
东。孙权为讨卤将军，召骘为主记，除海盐长，还辟车
骑将军东曹掾。建安十五年，出领鄱阳太守，徙交州
刺史，封广信侯。黄武二年，迁右将军左护军，改封临
湘侯。五年，徙屯沤口。权称尊号，拜骠骑将军，领冀州
牧。骘前后荐达屈滞，救解患难，书数十上。权虽不能”
悉纳，然时采其言，多蒙济赖。赤乌九年，代陆逊为丞
相，被服居处，有如儒生，在西陵二十年，邻敌敬其威
信。性宽弘得众，喜怒不形于声色，而外内肃然。十一
年，卒。